
Fogászati prevenció helyzete Magyarországon, különös tekintettel a várandósságra

 Fogászati prevenció helyzete Magyarországon különös tekintettel a várandósságra
The situation of dental prevention in Hungary with special regard to pregnancy
Bevezetés: Egyetemi tanulmányaim alatt a preventív fogászati ismereteim bővülésével rálátásom nyílt a közvetlen közelemben élők nem megfelelő dentális edukáltságára. A szájüregben előforduló leggyakoribb megbetegedések (káriesz, parodontitisz) nagyobb részt magatartásfüggő elváltozások, ezért a megelőzésükben az egészségnevelésnek kiemelt fontossága van. A kismamák dentális edukáltságának szintfelmérését tűztem ki célul, valamint hogy mennyire vesznek részt a fogorvosok és a védőnők a várandósság előtti/alatti szájüregi betegségek megelőzésében.
Módszerek: Vizsgálataimat 2023.03.01-től 2023.08.01-ig végeztem két zárt kérdéseket tartalmazó kérdőív segítségével online felületeken: várandós kismamáknak és édesanyáknak(123db válasz), illetve fogorvosoknak szóló ( 115db válasz) kérdéssorral. A kapott adatok statisztikai elemzése leíró analitikus módszerekkel, korreláció analízissel történt, excel tábla segítségével.
Az édesanyáknak szóló kérdőív kitöltőinek 52%-a a kitöltés pillanatában várandós volt (átlagéletkor:33,07) +/- 8,56). A fogorvosoknak szóló kérdőívet kitöltők nemek szerinti aránya 98/17 nő/férfi, átlag életkoruk 43,71.+/- 13,12.
Eredmények: A kitöltő édesanyák 53,65%-a főiskolát/egyetemet végzett, de a magasabb iskolai végzettség nem járt együtt gyakoribb fogorvoshoz járási szokásokkal r=-0,1048. A válaszadók 40,49%-a ismerte a barázdazárást, mint prevenciós eljárást, 10,74% az, akinek sosem alkalmazták, bár ismerte a lehetőséget; 48,76% egyáltalán nem tudott erről. Arra a kérdésre, hogy a gyermekeknek melyik foga bújik ki először, a kitöltők 23,9%-a tudta a helyes választ. Az anyukák 90,2%-a számára a szájüregi rákszűrés ismeretlen volt.
A fogorvosi kérdőívet kitöltők válaszai alapján az általuk három leggyakrabban végzett fogászati beavatkozás a fogtömés, fogkőeltávolítás és a fogpótlások, prevenciós kezeléseket 17%- ban végeznek. A fogorvosok 89,5%-az új beteg felvételénél elvégzi a szájüregi rákszűrést. A kitöltő orvosok véleménye szerint a három legfőbb probléma a szájápolás terén, a hanyag fogmosás, a fogmosás teljes hiánya és a fogselyem használat elmaradása. A dentális edukáció javításával a fogorvos válaszadók 93%-a szerint elkerülhető lenne a várandósság alatti/ utáni fogvesztések és romlások jelentős része.
Következtetés: A kutatásaim alapján fontos lenne a dentalis edukáció minőségének színvonalát és mennyiségét emelni, különös tekintettel a szűrővizsgálatok jelentőségére a gravidák esetében is. Szükség van a védőnői-dentálhigiènikusi hàlózat kiépítésére, a védőnők ilyen irányú szakmai ismereteinek bővítésével a magas szintű szakmai együttműködésre, amelyet a fogászati szakma is elismer.



